”Onko ehkä piankin Alkon rinnalla Oy Narko Ab, josta kunniallinen perheenäiti kipaisee hakemassa kannabikset tyttöjen partylite-iltaa varten”, pohtii europarlamentaarikko Mitro Repo (sd.) Puheenvuoron blogissaan.

Repo uskoo, että Uruguayn ja tiettyjen Yhdysvaltain osavaltioiden päätöksillä laillistaa kannabiksen myynti on kauaskantoisia seurauksia jopa Suomea myöten.

– Kuten globalisoituneessa maailmassamme usein, muutos ei lähde meistä, mutta joudumme siihen sopeutumaan. Ennen pitkää kannabis on laillista jossakin lähimaassamme. On tuuminnan paikka. Kummasta on enemmän haittoja, kieltolaista vai vapauttamisesta? Repo kirjoittaa.

Hän korostaa, ettei itse tervehdi kehitystä riemulla.

– Uudet mömmöt, joilla sekoittaa heikkoa suomalaista viinapäätä, eivät ole iloinen asia. Hasis ja kannabis eivät ole vaarattomia, kuten niiden ”vapauttamisesta” innostuneet usein kuvittelevat, Repo kirjoittaa.

Euroedustaja on kuitenkin sitä mieltä, että mikäli kannabis joskus Suomessa vapautetaan, tulee sen kauppaamisen olla valtion hallussa.

–Hollannin outo, puolilaillinen malli, jossa kannabiksen kasvatus ja jakelu on jätetty rikollisille, ei toimi. Selvää on, että tulipa kannabiskaupan aika viiden tai viidentoista vuoden kuluttua, se on pidettävä valtion käsissä. Ongelmien siivoaminen jää väistämättä hyvinvointivaltiolle, rahaa tarvitaan ongelmakäyttäjien hoitoon. Nyt vielä vitsiltä kuulostava Oy Narko Ab olisi siksi parempi kuin kannabistiski K-kaupassa, Repo kirjoittaa.